KOMMISSIONENS FORORDNING (EF) Nr. 1518/95 af 29. juni 1995 om gennemførelsesbestemmelser til Rådets forordning (EØF) nr. 1418/76 og (EØF) nr. 1766/92 for så vidt angår den import- og eksportordning, der gælder for produkter forarbejdet på basis af korn og ris, og om ændring af forordning (EF) nr. 1162/95 om særlige gennemførelsesbestemmelser for ordningen med import- og eksportlicenser for korn og ris

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 10, stk. 4, artikel 11, stk. 4, artikel 13, stk. 11 og artikel 16, stk. 2,

under henvisning til Rådets forordning (EØF) nr. 1418/76 af 21. juni 1976 om den fælles markedsordning for ris (3), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94, særlig artikel 12, stk. 4, artikel 13, stk. 4, artikel 14, stk. 16, og artikel 17, stk. 11, og

ud fra følgende betragtninger:

Iværksættelsen af landbrugsaftalen under Uruguay-runden medfører væsentlige ændringer i import- og eksportordningen, og der bør derfor fastsættes gennemførelsesbestemmelser vedrørende importtolden og restitutionerne i samhandelen med tredjelande for produkter forarbejdet på basis af korn og ris, dog bortset fra foderblandinger, for hvilke der fastsættes særlige regler;

restitutionen skal udligne forskellen mellem priserne på produkterne i Fællesskabet og priserne på verdensmarkedet; i denne sammenhæng bør kriterierne for fastsættelsen af restitutionen fastlægges, hovedsagelig under hensyntagen til priserne på basisprodukterne i og uden for Fællesskabet samt mulighederne og betingelserne for salg af de forarbejdede produkter på verdensmarkedet;

Kommissionens forordning (EØF) nr. 1620/93 (4) skal ophæves fra den 1. juli 1995; nærværende forordning indeholder følgelig den nævnte forordnings bestemmelser, idet de er tilpasset den nuværende markedssituation og iværksættelsen af de aftaler, der er indgået i forbindelse med de multilaterale handelsforhandlinger under Uruguay-runden;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Ved forarbejdede produkter forstås i denne forordning de produkter eller grupper af produkter, der er omhandlet i:

a) bilag A til forordning (EØF) nr. 1766/92, bortset fra produkter henhørende under KN-kode ex 2309

b) artikel 1, stk. 1, litra c), i forordning (EØF) nr. 1418/76.

2. Ved basisprodukter forstås i denne forordning det i artikel 1, litra a) og b), i forordning (EØF) nr. 1766/92 nævnte korn samt brudris.

AFSNIT I

Restitutioner

Artikel 2

1. Den restitution, der kan ydes for forarbejdede produkter, fastsættes under hensyntagen til navnlig:

a) udviklingen i priserne på basisprodukterne i Fællesskabet og på verdensmarkedet

b) de mængder basisprodukter, der er nødvendige til fremstilling af det pågældende produkt, og i givet fald muligheden for at lade disse produkter træde i stedet for hinanden

c) eventuel sammenlægning af restitutionerne for de forskellige produkter, der er fremkommet ved samme forarbejdningsproces på grundlag af samme basisprodukt

d) mulighederne og betingelserne for salg af de pågældende produkter på verdensmarkedet.

2. Restitutionerne fastsættes mindst én gang om måneden.

Artikel 3

1. Restitutionen justeres i overensstemmelse med artikel 12 i Kommissionens forordning (EF) nr. 1162/95 (5). Justeringen sker ved at forhøje eller nedsætte restitutionen med det beløb, der fremkommer ved hver af de i artikel 12, stk. 1 og 2, i forordning (EF) nr. 1162/95 omhandlede justeringer, pr. ton basisprodukt, multipliceret med de koefficienter, der i kolonne 4 i bilag I er anført ud for det pågældende forarbejdede produkt.

2. Ved anvendelsen af artikel 13, stk. 8, i forordning (EØF) nr. 1766/92 betragtes beløbet nul ikke som en restitution, og den i artikel 12, stk. 3, i forordning (EF) nr. 1162/95 omhandlede justering finder derfor ikke sted.

Artikel 4

1. Medlemsstaterne giver hver dag inden kl. 15.00 (belgisk tid) Kommissionen meddelelse om de mængder, for hvilke der er ansøgt om eksportlicenser.

2. For forarbejdede produkter på basis af korn og ris, som ikke er nævnt i artikel 7, stk. 3, i forordning (EF) nr. 1162/95, giver medlemsstaterne senest onsdag i hver uge for den foregående uge for hver produktkode som defineret i bilaget til Kommissionens forordning (EØF) nr. 3846/87 (6) Kommissionen meddelelse om de mængder, for hvilke der er udstedt licenser, idet der skelnes mellem produkter eksporteret med restitution og produkter uden restitution.

AFSNIT II

Knaphedsklausul

Almindelige bestemmelser

Artikel 5

1. Når betingelserne i artikel 16 i forordning (EØF) nr. 1766/92 og i artikel 17 i forordning (EØF) nr. 1418/76 er opfyldt for et eller flere produkter, kan Kommissionen træffe følgende foranstaltninger:

a) opkrævning af en eksportafgift. Denne afgift fastsættes af Kommissionen én gang om ugen. Den kan være forskellig for forskellige bestemmelsessteder

b) hel eller delvis suspension af udstedelsen af eksportlicenser

c) hel eller delvis afvisning af de ansøgninger om eksportlicens, der er under behandling.

2. Den i stk. 1, litra a), omhandlede eksportafgift er lig med den, der gælder på dagen for afslutningen af toldformaliteterne.

På anmodning af den pågældende, der indgives samtidig med licensansøgningen, anvendes dog den eksportafgift, der gælder på dagen for indgivelsen af ansøgningen om licens, for en eksport, der skal gennemføres i løbet af licensens gyldighedsperiode.

3. Kommissionen meddeler medlemsstaterne sin beslutning og offentliggør den.

Artikel 6

I nødvendigt omfang fastlægges efter proceduren i artikel 23 i forordning (EØF) nr. 1766/92 og artikel 27 i forordning (EØF) nr. 1418/76 de anvendte metoder til bestemmelse af askeindholdet, fedtstofindholdet, stivelsesindholdet, denatureringsprocessen og enhver anden analysemetode, der er nødvendig til anvendelsen af denne forordning for så vidt angår import- og eksportordningen.

Artikel 7

I artikel 7, stk. 3, i forordning (EF) nr. 1162/95 indsættes produktet under KN-kode 1104 22 99 efter KN-kode 1104 21 50.

Artikel 8

Forordning (EØF) nr. 1620/93 ophæves fra den 1. juli 1995. Den gælder dog fortsat for importlicenser, der er udstedt inden den 1. juli 1995.

Artikel 9

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes for licenser, der udstedes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 349 af 31. 12. 1994, s. 105.

(3) EFT nr. L 166 af 25. 6. 1976, s. 1.

(4) EFT nr. L 155 af 26. 6. 1993, s. 29.

(5) EFT nr. L 117 af 24. 5. 1995, s. 2.

(6) EFT nr. L 366 af 24. 12. 1987, s. 1.

BILAG

>TABELPOSITION>